Accidentul s-a produs, astăzi, pe Drumul Judeţean (DJ) 226 între Năvodari şi Corbu. Potrivit unor martori oculari, unul dintre şoferi ar fi fost atent la telefon, iar la un moment dat maşina a pătruns pe contrasens şi s-a izbit frontal de un autoturism care circula regulamentar.
În galeria foto de mai găsiţi mai multe imagini de la locul accidentului
››› Vezi galeria foto ‹‹‹Impactul a fost atât de puternic încât maşinile au fost distruse, iar oamenii au rămas încarceraţi.
Pompierii din cadrul Inspectoratului pentru Situaţii de Urgenţă (ISU) Constanţa au intervenit cu mai multe autospeciale şi au reuşit să îi scoată pe răniţi din fiarele contorsionate ale maşinilor.
Din nefericire, pentru unul dintre şoferi medicii nu au mai putut face nimic.
"La accidentul rutier dintre localitățile Năvodari și Corbu, au fost găsite trei victime. O victimă, șofer, în stop cardiorespirator – s-a efectuat protocol de resuscitare, dar din păcate, fără rezultat pozitiv – a fost declarat decedat la sfârșitul protocolului; o victimă, femeie cu traumatism toracic și traumatism de membre, conștientă, transportată de către SAJ B2 la Spitalul Județean Constanța, și a treia victimă, bărbat, șofer, cu traumatism de membre superioare, posibil fractură deschisă la unul din membre – preluat de elicopterul SMURD și transportat la Spitalul Județean", a declarat dr. Claudia Tatarici, purtător de cuvânt al Serviciului de Ambulanță Județean Constanța.